सफाई मजदूरों को संगठित रहने की जरूरत पर बल
नगरपालिका में सफाई मजदूरों का कार्यक्रम
भास्करन्यूज | उदयपुरवाटी
अखिलभारतीय सफाई मजदूर कांग्रेस के प्रदेश अध्यक्ष किशनलाल जैदिया ने कहा कि सफाई मजदूरों को अपने अधिकारों के लिए संगठित रहना जरूरी है। वे नगरपालिका में सफाई मजदूरों को संबोधित कर रहे थे। उन्होंने कहा कि प्रदेशभर की नगरपालिकाओं में सफाई कर्मचारियों की भर्ती कराने के लिए राज्य सरकार से मुलाकात की जा चुकी है और जल्दी ही भर्ती प्रक्रिया शुरू की जाएगी। उन्होंने कहा कि सफाई मजदूरों की 35 सूत्री मांगो के लिए 7 फरवरी को राज्य सरकार से वार्ता हुई जिन मेंसे लगभग 28 मांगे मान ली गई है और शेष मांगो पर भी जल्दी ही विचार किया जाएगा। उन्होंने कहा कि जल्दी ही ऐसा नियम लागू करवाया जाएगा जिससे सफाई कर्मचारी खुद कार्य करने में अक्षम होने पर रिटायरमेंट लेकर अपने आश्रित को नौकरी पर रखवा सके। इस अवसर पर सफाई जमादार चौथमल चावरिया को माला पहनाकर उत्कृष्ट कार्य करने पर सम्मानित किया गया। इस अवसर पर चेयरमैन पुष्पा सैनी, ईओ ओमप्रकाश सैनी, मुन्नालाल झाजोट, नानूराम चावरिया, रामस्वरूप मुल्तानिया, पूर्व पार्षद पवन चावरिया, मेहरचंद जैदिया, पुष्कर सारवाण आदि मौजूद थे।
hin_Deva hin_Deva bho_Deva hin_Deva